Oficiālais Vēstnesis L 102 , 12/04/2001 Lpp. 0071 - 0072



Komisijas Lēmums (2001. gada 30. marts) par Kopienas sadarbību ar Pārtikas un lauksaimniecības organizāciju, jo īpaši ņemot vērā pasākumus, ko veikusi Eiropas Komisija mutes un nagu sērgas kontrolei (izziņots ar dokumenta numuru C(2001) 984) (2001/300/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1990. gada 26. jūnija Lēmumu 90/424/EEK par izdevumiem veterinārajā jomā [1], kurā jaunākie grozījumi izdarīti ar Lēmumu (EK) 1258/1999 [2], un jo īpaši tā 12. un 13. pantu, tā kā: (1) Ņemot vērā lielo mutes un nagu sērgas epidēmiju piecdesmito gadu beigās gan Kopienā, gan tās kaimiņvalstīs, ANO Pārtikas un lauksaimniecības organizācijā (FAO) izveidoja Eiropas Komisiju mutes un nagu sērgas kontrolei (EUFMD). (2) Sešdesmitajos gados, kad palielinājās draudi par eksotisku mutes un nagu sērgas celmu ieviešanos Eiropā, EUFMD tika lūgta izveidot ieguldījumu fondu, kura mērķis būtu ārkārtas pasākumu veikšana Balkānos, galvenajā slimības izplatības maršrutā. Vēlāk fondu sadalīja, izveidojot ieguldījumu fondu 911100/MTF/INT/003/EEK, kuru atbalstīja tās dalībvalstis, kas bija arī Kopienas dalībvalstis, un ieguldījumu fondu 90970/MTF/004/MUL, kuru atbalstīja EUFMD dalībvalstis, kas tajā laikā nebija vai nav Kopienas dalībvalstis. (3) Pēdējais Kopienas ieguldījums ieguldījumu fondā 911100/MTF/INT/003/EEK tika izdarīts 1996. gadā, kad mutes un nagu sērga uzliesmoja Balkānos, saskaņā ar Kopienas 1996. gada 14. jūnija Lēmumu 96/368/EK par Kopienas finansiālo ieguldījumu pasākumiem, kuru mērķis ir kontrolēt mutes un nagu sērgu Albānijā [3] un Kopienas 1996. gada 18. jūlija Lēmumu 96/439/EK par Kopienas finansiālo ieguldījumu pasākumiem, kuru mērķis ir kontrolēt mutes un nagu sērgu Bijušajā Dienvidslāvijas Maķedonijas Republikā [4]. (4) Saskaņā ar Padomes 1985. gada 18. novembra Direktīvu 85/511/EEK, ar ko ievieš Kopienas pasākumus mutes un nagu sērgas kontrolei [5], kurā jaunākie grozījumi izdarīti ar Austrijas, Somijas un Zviedrijas Pievienošanās aktu, vakcinācija pret mutes un nagu sērgu visā Kopienā tika pārtraukta 1991. gadā. Pēdējie mutes un nagu sērgas uzliesmojumi reģistrēti 2000. gadā Grieķijā, kur slimība ieviesās no kaimiņvalstīm, un 2001. gadā Apvienotajā Karalistē. (5) Tomēr dalībvalstu kaimiņvalstīs pēdējos gados reģistrēti uzliesmojumi un pat dažos gadījumos nopietnas epidēmijas, kas var apdraudēt Kopienas uzņēmīgo lauksaimniecības dzīvnieku veselību, to cēlonis galvenokārt bijusi personu pārvietošanās un preču aprite, izņemot lauksaimniecības dzīvnieku un dzīvnieku izcelsmes produktu ievedumus, kas ir aizliegti, kā arī ar transports starp dalībvalstīm un kaimiņvalstīm. (6) Ņemot vērā jaunu vīrusu topotipu parādīšanos un kontroles pasākumu samazināšanos reģionos, Kopiena ciešā sadarbībā ar EUFMD un izmantojot ieguldījumu fondu 911100/MTF/INT/003/EEK atbalstīja ārkārtas vakcinācijas kampaņas Turcijā 1998. gadā un Aizkaukāzā 1999. un 2000. gadā. (7) Kopš izveidošanas ieguldījumu fonds 911100/MTF/INT/003/EEK darbojies katrā gadījumā atsevišķi, vēstuļu apmaiņas ceļā Komisijai un EUFMD vienojoties par EUFMD piedāvātajiem pasākumiem. (8) Ekspertu grupa sanāksmē 2000. gada 25. februārī FAO centrālajā mītnē pārskatīja ieguldījumu fonda 911100/MTF/INT/003/EEK darbības procedūras attiecībā uz izdevumiem, kas radušies, īstenojot mutes un nagu sērgas saskaņotās kontroles programmas EUFMD dalībvalstīs vai kaimiņvalstīs. (9) Pēc novērtēšanas Kopienas un FAO ekspertu grupa atzina, ka FAO noteikumi un procedūras šādu fondu darbībai ir tādi paši kā Kopienas iestādēs piemērotie. (10) Ekspertu grupa ieteica pārskatīt ieguldījumu fonda 911100/MTF/INT/003/EEK darbības noteikumus un procedūras, lai panāktu oficiālu vienošanos par šā ieguldījumu fonda darbību. Noteikumi jāveido pēc parauga, kas izmantots pārtikas nekaitīguma sadarbības programmā un tās izpildes nolīgumā, ko noslēgusi Kopiena ar FAO 2000. gadā, kuru uzskata par sākumu programmatiskākai pieejai un oficiālai procedūrai ierastajā Kopienas un FAO sadarbībā. (11) Izrādījies lietderīgi noteikt, ka augšējā robeža Kopienas ieguldījumam ieguldījumu fondā 911100/MTF/INT/003/EEK ir 1,8 miljoni EUR četros gados. Ieguldījumu fonda 2001. gada budžets jāveido no tā līdzekļu atlikuma 2000. gada 30. septembrī un Kopienas ieguldījuma, kopējai summai veidojot 1 miljonu USD. Pēc tam izdevumi jāatlīdzina ar ikgadējiem pārskaitījumiem. (12) Šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu, IR PIEŅĒMUSI ŠO LĒMUMU. 1. pants 1. Ieguldījumu fonda 911100/MTF/INT/003/EEK (TFEU 970089129) līdzekļu atlikumu 2000. gada 30. septembrī nosaka USD 226404 apmērā, kā noteikts Eiropas Komisijas mutes un nagu sērgas kontrolei (EUFMD) Izpildkomitejas 65. sesijas noslēguma ziņojumā. 2. No 2001. gada 1. janvāra Kopienas finansiālajam ieguldījumam fondā, kas minēts 1. punktā, četru gadu periodam nosaka augšējo robežu EUR 1800000 apmērā. 3. Šā panta 2. punktā noteiktās summas pirmo iemaksu 2001. gadā veido: a) šā panta 1. punktā minēto līdzekļu atlikums un b) Kopienas ieguldījums tādā apmērā, lai kopējā summa sasniegtu USD 1000000. 4. Izdevumus, kas ieguldījumu fondam rodas 2001., 2002., 2003. un 2004. gadā, sedz ar ikgadējiem Kopienas maksājumiem, kas izmaksājami attiecīgi 2002., 2003., 2004. un 2005. gadā. Taču šie pārskaitījumi ir atkarīgi no pieejamajiem līdzekļiem Komisijas budžetā. 5. Šā panta 4. punktā minēto ikgadējo Kopienas maksājumu pamatā ir EUFMD finanšu atskaite, ko sagatavo vai nu Izpildkomitejas ikgadējā sesijā, vai divreiz gadā notiekošajā EUFMD ģenerālsesijā, atskaitei pievieno detalizētu dokumentāciju saskaņā ar Pārtikas un lauksaimniecības organizācijas (FAO) noteikumiem. 2. pants 1. Eiropas Komisijai un ANO Pārtikas un lauksaimniecības organizācijai jānoslēdz izpildes nolīgums uz četriem gadiem no 2001. gada 1. janvāra par ieguldījumu fonda 911100/MTF/INT/003/EEK (TFEU 970089129) izmantošanu un darbību. 2. Lēmuma 1. pantā minētais ieguldījumu fonds darbojas saskaņā ar vienošanos starp Komisiju un EUFMD atbilstoši šā panta 1. punktā minētajam izpildes nolīgumam. 3. Parakstīt 1. punktā minēto izpildes nolīgumu Eiropas Komisijas vārdā ir pilnvarots vides aizsardzības un patērētāju aizsardzības ģenerāldirektors. 3. pants Šis lēmums ir adresēts dalībvalstīm. Briselē, 2001. gada 30. martā Komisijas vārdā — Komisijas loceklis David Byrne [1] OV L 224, 18.8.1990., 19. lpp. [2] OV L 160, 26.6.1999., 103. lpp. [3] OV L 145, 19.6.1996., 19. lpp. [4] OV L 181, 20.7.1996., 37. lpp. [5] OV L 315, 26.11.1985., 11. lpp. --------------------------------------------------